Studenți din Europa și nu numai, pasionați de inginerie, tehnică și inovare, au șansa de a participa la una dintre cele mai ingenioase competiții din domeniu - Formula Student Balkans - o inițiativă care urmărește să impulsioneze sectorul de inginerie din România.
Formula Student Balkans este o competiție de monoposturi, pe un circuit stabilit, mașinile de curse fiind proiectate și construite integral de concurenți.
Programată să se desfășoare între 2 și 7 septembrie 2024 la circuitul Skat Kart din Târgu Secuiesc, această inițiativă dorește reunirea a 35 de echipe de studenți din toată toata lumea, atât din Europa, cât și din afara ei.
Din echipa de organizare face parte și Adrian Hănțăscu, elev al Colegiului Național de Informatică "Spiru Haret" Suceava, care din sezonul 2023-2024 se ocupă cu menținerea partenerilor și sponsorilor competiției.
Potrivit acestuia, "pornită din entuziasmul foștilor participanți ai echipelor de Formula Student din Timișoara și București, această inițiativă reflectă angajamentul de a promova excelența în inginerie și de a aduce contribuții semnificative în România și în zona Balcanilor. Cu un cadru organizat exclusiv de voluntari, Formula Student Balkans nu numai că favorizează dezvoltarea profesională a studenților, dar și încurajează schimbul intercultural și colaborarea între viitorii ingineri".
Din echipa de organizare mai face parte Anastasia Cristescu, care are rolul de a menține legătura cu partenerii și sponsorii competiției.
Văzând potențialul studenților din România, dar și drumurile pe care Formula Student le poate deschide pentru tinerii inovatori, aceasta s-a alăturat echipei Formula Student Balkans, în sezonul 2023-2024.
Denis Nuică este membru fondator, fost student în cadrul Universității Politehnica București, project manager în cadrul NXP Semiconductors, care este sponsorul principal al concursului.
"Dorința mea este să creez un cadru unde studenții să poată face performanță și România să fie reprezentată în elita ingineriei", a menționat Denis Nuică.
Formula Student Balkans este la a doua ediție.
Este mai mult decât un concurs de monoposturi pe un circuit, este un proiect care promovează inovația, creativitatea și experiența practică în inginerie în rândul studenților.
"Suntem interesați de crearea unui mediu în care tinerii ingineri își pot transforma cunoștințele teoretice în aplicații practice prin proiectarea, construirea și conducerea propriile lor mașini de curse", mai spun organizatorii.